Tachin pe pùla sàlà tùpo Jesus uklàtùppù palau Galilee latoi pona,
palau Tiberias pe nàlà tùttusen.
Ilinà kappon yamùk uya iwenaimappù màlà masapùla tensan yekkwa ton pen yentok ipàkàlà pe palan pokon kon ipittà ya yensak tùuyaꞌnokon pàk.
Jesus wenukuppù wùk pona molo iweleutappù tùnenupa ton pokonpe.
Jew yamùk utaꞌlettàtok Entakaꞌnàppà lùppù pàk winàkàik iwechippù.
Jesus uya tenu tùlùppù,
molopai ilinà kappon yamùk uyàpù tiwinàkàik yeneppù ya.
Philip pàk,
“Iꞌnai motau ken kùyali yeꞌma pe nai tamùꞌnawolon kon pùsamo yewettoppe?”
teppù ya.
Ittu pe yekamappoppù ya màlà.
Masapùla tùnkupù ittukapù tùuya pàk.
Philip uya imaimu yeikuppù,
“200 pan chilùpa pun uya kùyali yeꞌma tamùꞌnawolon kon uya yonpa toppe pen màlà,”
tukaik.
Tewinan nà inenupa ton tonpa Andrew,
Simon Peter tonpa uya ipàk,
“Talà walawok muleppù man 5 pan paali yapai ikonekasak pùlomù pusak,
molopai asaꞌlon kon molok yamùk lùkkwà ipyau man,
tùse pùsamo kappon yamùk kaichalà pùla iwechi,”
teppù.
Jesus uya,
“Eleutatàk kon,
katàk kon tok pàk,”
teppù.
Iꞌchin pe wanak wechippù,
màlà pata yau.
Màlàyau kàyik yamùk weleutappù,
5000 yawàlàꞌne tok wechippù.
Jesus uya pùlomù pusak yanùmùppù,
tenki teppù ya Kaatù pàk molopai tùnenupa ton yemyak itùlùppù ya kappon yamùk lepa toppe tok uya.
Màlà kasa lùppù molok kupùppù ya molopai tamùꞌnawolon kon utaꞌlettàppù iꞌche tùwettok kon kasa.
Tok utaꞌlettàkassak yau,
tùnenupa ton pàk,
“Iwàꞌnànsak lùppù ipilittàk kon iimatta tukaik,”
teppù.
Màlàyau tok uya ipilipùppù,
12 kaichalà waliꞌcha yamùk lùmà yanùkkappù tok uya,
5 pan paali yapai ikonekasak pùlomù pusak punuppù,
iitaꞌlettàsak kon nùnàmàppù ke.
Jesus uya tensen yekkwa pen yentok ipàkàlà kupù yensak tùuyaꞌnokon yau kappon yamùk uya,
“Ailon kulu pùsàlà Kaatù Maimu Yenpoikanài tùuyàpù woton sàlà wolù yak teppù ipàk lùppù,”
teppù.
Jesus uya ittuppù tùmàlà tekaꞌnonkaik tepulu kon pe tùkusse tok uyàpù tùpyak.
Màlàpàk iitàtuꞌmappù tok winàpai wùk pona tùmàlà pe neken.